Предшколци у изолацији

Иако се налазимо у нимало завидној ситуацији трудимо се да своје активности реализујемо на различите начине. Али данашњи текст неће бити о томе. Данас пишемо о правим херојима на које понекад и друштво на тренутак заборави, који се свакодневно носе са многим проблемима и који се непрестано боре. Боре се за своја права, за боље место, за садашњост и за будућност. Тапшемо свако вече лекарима, просветарима, полицији, војсци, али најискреније откад радимо у школи ми тапшемо родитељима наше деце и нашој деци. Тапшемо, јер многе проблеме јуначки подносе, јер нико не зна како изгледа њихов дан у изолацији и не само у изолацији, већ и сваки регуларан дан. Тапшемо, јер знамо колики „пут“ превале због једног папира, колико времена се боре да све прихвате и да буду прихваћени и колико снаге показују за сваку предстојећу битку. Овом приликом желимо да се захвалимо родитељима и деци на изузетној сарадњи у овој тешкој ситуацији. И да им поручимо следеће: наши аплаузи можда не звуче као остали, али то је само зато што су посебни. Хвала Вам на разумевању и сарадњи! Хвала Вам на свакој сугестији и похвали! Хвала Вам на изузетном трудом!